RETTENS DOM (Femte Afdeling)

18. marts 1997

Sag T-35/96

Lars Bo Rasmussen

mod

Kommissionen for De Europæiske Fællesskaber

»Tjenestemænd — meddelelse om ledig stilling — annullation af den løbende procedure — meddelelse om udvælgelsesprøve — stilling forbeholdt statsborgere fra nye medlemsstater — annullationssøgsmål — formaliteten — vedtægtens artikel 4 og 29 — princippet om beskyttelse af den berettigede forventning — retssikkerhedsprincippet — magtfordrejning — erstatningssøgsmål«

Fuldstændig gengivelse på fransk II-187

Angående:

Påstand dels om annullation af Kommissionens afgørelse om at annullere proceduren i henhold til meddelelse om ledig stilling KOM/116/94 og, om fornødent, af Kommissionens afgørelse om, at den i nævnte meddelelse omhandlede stilling forbeholdes statsborgere fra nye medlemsstater og om at offentliggøre en meddelelse om generel udvælgelsesprøve KOM/A/929 (chef for enheden V.F.3), og af Kommissionens afvisning af 14. december 1995 af sagsøgerens klage af 14. juli 1995, dels om, at Kommissionen tilpligtes at betale sagsøgeren en godtgørelse for den ideelle skade, han har lidt.

Udfald:

Frifindelse.

Resumé af dom

På grundlag af artikel 4 og artikel 29, stk. 1, litra a), i vedtægten for tjenestemænd i De Europæiske Fællesskaber (vedtægten) offentliggjorde Kommissionen for De Europæiske Fællesskaber (Kommissionen) den 13. oktober 1994 i publikationen Emplois d'encadrement — Vacances d'emplois nr. 32 en meddelelse om ledig stilling som chef for enheden »Fremme af Sundhed og Sygdomsovervågning« i Direktorat F (»Offentlig Sundhed og Arbejdssikkerhed«) under Generaldirektorat V (Beskæftigelse, Arbejdsmarkedsrelationer og Sociale Anliggender) (GD V) (KOM/116/94 — A3/A4/A5 — V.F.3, meddelelse om ledig stilling).

Sagsøgeren, der er indplaceret som ekspeditionssekretær i lønklasse A5, og fem øvrige tjenestemænd indgav ansøgning om stillingen.

Ultimo november 1994 meddelte direktøren for Direktorat F i GD V generaldirektøren navnene på fire ansøgere, herunder sagsøgeren, der opfyldte de nødvendige betingelser for udnævnelse som chef for enhed V.F.3.

Den 25. marts 1995 trådte Rådets forordning (EØF) nr. 626/95 af 20. marts 1995 i kraft. Forordningen foreskriver særlige og midlertidige foranstaltninger vedrørende ansættelse af tjenestemænd i De Europæiske Fællesskaber i forbindelse med Østrigs, Finlands og Sveriges tiltrædelse (EFT L 66, s. 1, forordning nr. 626/95). Artikel 1, stk. 1, bestemmer følgende: »Indtil 31. december 1999 kan ledige stillinger uanset artikel 4, stk. 2 og 3, artikel 5, stk. 3, artikel 7, stk. 1, artikel 27, stk. 3, artikel 29, stk. 1, litra a), b) og c), og artikel 31 i vedtægten for tjenestemænd i De Europæiske Fællesskaber besættes med østrigske, finske og svenske statsborgere inden for rammerne af de stillinger, de ansvarlige institutioner har afsat hertil i forbindelse med budgetforhandlingerne.«

Den 30. marts 1995 annullerede Kommissionen meddelelsen om ledig stilling. Annullationen blev offentliggjort i publikationen Emplois d'encadrement — Vacances d'emplois nr. 9 af 30. marts 1995, som den 5. april 1995 blev fordelt blandt Kommissionens personale i Luxembourg via den interne budtjeneste.

Den 3. april 1995 besluttede Kommissionen at forbeholde den ansættelse, der var genstand for meddelelsen om ledig stilling, for en statsborger fra en ny medlemsstat.

Ved notits af 5. april 1995 underrettede administrationen sagsøgeren om, at meddelelsen om ledig stilling var blevet annulleret, og at hans ansøgning til stillingen som chef for enheden V.F.3 ikke kunne tages i betragtning. Samme dag underrettede direktøren for Direktorat F ved Generaldirektorat V ved en notits sagsøgeren om, at stillingen som chef for enheden V.F.3 »Fremme af Sundhed og Sygdomsovervågning« ville blive forbeholdt for en statsborger fra en af de tre nye medlemsstater.

Den 5. april 1995 tiltrådte sagsøgeren kl. 7.00 om morgenen en tjenesterejse, hvorpå han tog på ferie. Han vendte tilbage til Luxembourg den 25. april 1995.

Den 1. juni 1995 offentliggjorde Kommissionen i De Europæiske Fællesskabers Tidende en meddelelse om almindelige udvælgelsesprøver med henblik på besættelse af ni stillinger som chef for en række enheder, der skulle besættes af statsborgere med østrigsk, finsk eller svensk statsborgerskab. En af disse almindelige udvælgelsesprøver, KOM/A/929, skulle afholdes med henblik på at besætte stillingen som »chef for enheden V.F.3«.

Påstanden om annullation af beslutningen om at annullere meddelelsen om ledig stilling KOM/116/94 og beslutningen om at forbeholde den pågældende stilling for en statsborger fra en ny medlemsstat

Formaliteten

Retten bemærkede, at det forhold, at institutionen i realiteten tager stilling til en administrativ klage, der er for sent indgivet og derfor ikke kan behandles, ikke kan bevirke, at ordningen med bindende frister efter vedtægtens artikel 90 og 91 fraviges, ligesom det ikke kan afskære administrationen fra under en retssag at fremsætte en afvisningspåstand med den begrundelse, at klagen er for sent indgivet, og end mindre fritage Retten for pligten til at påse, at vedtægtens frister er overholdt (præmis 29 og 30).

Henvisning til: Retten, 6. december 1990, sagT-130/89, B. mod Kommissionen, Sml. II, s. 761 (summarisk offentliggørelse), præmis 16; Retten, 6. december 1990, sag T-6/90, Petrilli mod Kommissionen, Sml. II, s. 765 (summarisk offentliggørelse), præmis 26; Retten, 7. juni 1991, sag T-14/91, Weyrich mod Kommissionen, Sml. II, s. 235, præmis 40, 41 og 42; Retten, 25. september 1991, sag T-54/90, Lacroix mod Kommissionen, Sml. II, s. 749, præmis 24 og 25; Retten, 17. oktober 1991, sag T-129/89, Offermann mod Parlamentet, Sml. II, s. 855, præmis 31 og 34.

Det påhviler administrationen at sikre sig, at tjenestemændene faktisk modtager meddelelse om de retsakter, der berører dem individuelt. Under disse omstændigheder kan det ikke kræves af en normalt omhyggelig tjenestemand, at han sørger for at skaffe sig en publikation fra administration, der fordeles af den interne budtjeneste og angår ledige stillinger, og hvis offentliggørelsesdato han er uvidende om, endog selv om han venter væsentlige beslutninger vedrørende sig selv (præmis 36).

Det bemærkedes, at »kendskabet« til en retsakt, som vedtægtens artikel 90, stk. 2, henviser til, og som udløser klagefristen på tre måneder, er det kendskab, der følger af forkyndelsen eller offentliggørelsen af en sådan retsakt, ikke det kendskab, en person opnår ved officiøse midler (præmis 40).

På dette grundlag måtte det fastslås, at sagsøgeren først den 25. april 1995 fik kendskab til de to retsakter, som der toges sigte på i annullationspåstanden. Sagsøgerens klage af 14. juli 1995 blev derfor indbragt inden udløbet af fristen efter vedtægtens artikel 90, stk. 2, således at det herpå følgende annullationssøgsmål måtte fremmes til påkendelse i realiteten (præmis 41 og 42).

Realiteten

Første anbringende om tilsidesættelse af vedtægtens artikel 4 og artikel 29, stk. 1, litra a), samt af princippet om henholdsvis beskyttelse af den berettigede forventning og retssikkerhed

Retten udtalte, at ansættelsesmyndigheden er ikke pligtig at fortsætte en ansættelsesprocedure, der er indledt efter vedtægtens artikel 29, såfremt der findes objektive grunde — såsom behovet for i institutionen at ansætte borgere fra en ny medlemsstat — som berettiger en sådan beslutning (præmis 60 og 61).

Henvisning til: Domstolen, 24. juni 1969, sag 26/68, Fux mod Kommissionen, Sml. s. 145, præmis 11 og 12; Domstolen, 2. april 1981, sag 785/79, Pizziolo mod Kommissionen, Sml. s. 969, præmis 10; Domstolen, 1. december 1983, sag 18/83, Morina mod Parlamentet, Sml. s. 4051, præmis 9 og 12; Domstolen, 9. februar 1984, forenede sager 316/82 og 40/83, Kohler mod Revisionsretten, Sml. s. 641, præmis 22; Retten, 9. februar 1994, sag T-3/92, Latham mod Kommissionen, Sml. Pers. II, s. 83, præmis 50; Retten, 30. november 1995, sag T-507/93, Branco mod Revisionsretten, Sml. Pers. II, s. 797, præmis 28; Retten, 6. juni 1996, sag T-262/94, Baiwir mod Kommissionen, Sml. Pers. II, s. 739, præmis 67.

Følgelig kunne ansættelsesmyndigheden med rette i sagen træffe en beslutning om at annullere den indledte procedure, så længe stillingen var ubesat, for at fastsætte nye betingelser for at besætte den (præmis 62).

Endelig fandtes sagsøgeren ikke med føje at kunne forvente, at ansættelsesmyndigheden førte udvælgelsesproceduren til ende. Ingen tjenestemand kan påberåbe sig en tilsidesættelse af en beskyttelse af den berettigede forventning, såfremt administrationen ikke har afgivet præcise løfter (præmis 63).

Henvisning til: Retten, 27. marts 1990, sag T-123/89, Chomel mod Kommissionen, Sml. II, s. 131, præmis 26; Retten, 30. november 1994, sag T-498/93, Dornonville de la Cour mod Kommissionen, Sml. Pers. II, s. 813, præmis 46.

Den adgang, ansættelsesmyndigheden har til ikke at forsætte en procedure indledt efter vedtægtens artikel 29, såfremt der findes objektive grunde til en sådan beslutning, udelukker tillige, at princippet om retssikkerheden kunne være blevet tilsidesat ved de anfægtede beslutninger (præmis 65).

Andet anbringende om magtfordrejning

Retten fastslog, at magtfordrejning kun antages at foreligge, såfremt det bevises, at ansættelsesmyndigheden har forfulgt et andet formål end det, der tilsigtes med de omtvistede regler, eller såfremt det på grundlag af objektive, relevante og sammenhængende indicier kan fastslås, at de er truffet ud fra andre hensyn end de angivne. Konkret fandtes sagsøgeren ikke at have tilvejebragt bevis for en eventuel magtfordrejning (præmis 70 og 71).

Henvisning til: Retten, 14. februar 1990, sag T-38/89, Hochbaum mod Kommissionen, Sml. II, s. 43, præmis 22; Retten 2. februar 1995, sag T-106/92, Frederiksen mod Parlamentet, Sml. Pers. II, s. 99, præmis 47; Retten, 22. marts 1995, sagT-586/93, Kotzonismod ØSU, Sml. II, s. 203, præmis 73.

Påstanden om annullation af Kommissionens beslutning om at offentliggøre meddelelse om almindelig udvælgelsesprøve KOM/A/929

Formaliteten

Sagsøgeren sås ikke konkret at have retlig interesse i en annullation af meddelelsen om den almindelige udvælgelsesprøve. Når en ledig stilling lovligt er blevet forbeholdt borgere fra nye medlemsstater i medfør af en midlertidig ansættelsesordning som den, der blev indført ved forordning nr. 626/95, har en tjenestemand, der som følge af sit statsborgerskab er afskåret fra at beklæde stillingen, ingen interesse i at anfægte beslutningen om at offentliggøre den meddelelse om almindelig udvælgelsesprøve, som indleder proceduren til besættelsen af den anfægtede stilling (præmis 78).

Henvisning til: Domstolen, 7. februar 1990, sag C-95/88, Laval mod ØSU, Sml. I, s. 253 (summarisk offentliggørelse), præmis 37.

Påstanden om godtgørelse

Retten udtalte, at flere betingelser skal være opfyldt, for at Fællesskabet kan ifalde ansvar, idet de handlinger, institutionen kritiseres for at have begået, skal være ulovlige, ligesom der skal være lidt et tab og være årsagsforbindelse mellem handlingerne og tabet. Der kan således ikke gives medhold i en påstand nedlagt af en tjenestemand, som går ud på at opnå godtgørelse for det tab, der skal være påført ham ved administrationens adfærd, som har afskåret ham fra muligheden for forfremmelse, når ulovligheden af den pågældende adfærd ikke er bevist (præmis 82).

Henvisning til: Domstolen, 1. juni 1994, sag C-136/92 P, Kommissionen mod Brazzelli Lualdi m.fl., Sml. I, s. 1981, præmis 42; Retten, 9. februar 1994, sag T-82/91, Latham mod Kommissionen, Sml. Pers. II, s. 61, præmis 75; Retten, 9. februar 1994, sag T-3/92, Latham mod Kommissionen, Sml. Pers. II, s. 83, præmis 66; Retten, 21. februar 1995, sag T-506/93, Moat mod Kommissionen, Sml. Pers. II, s. 147, præmis 46-49; Retten, 6. juli 1995, sag T-36/93, Ojha mod Kommissionen, Sml. Pers. II, s. 497, præmis 130.

Retten bemærkede, at når det var blevet fastslået, at Kommissionen havde ret til at annullere meddelelsen om ledig stilling og til at forbeholde stillingen som chef for enhed V.F.3 for borgere fra de tre nye medlemsstater, kunne institutionens adfærd ikke anses for ulovlig (præmis 83).

Konklusion:

Sagen afvises for så vidt angår påstanden om annullation af Kommissionens afgørelse om at offentliggøre meddelelse om almindelig udvælgelsesprøve KOM/A/929 (chef for enheden V.F.3).

I øvrigt frifindes sagsøgte.